Predkladacia správa

Materiál Návrh žiadosti o financovanie z ISPA pre projekt “Systém odkanalizovania a čistenia odpadových vôd v meste Humenné a v regióne Horný Zemplín” je predkladaný na rokovanie vlády na základe uznesenia vlády Slovenskej republiky        č. 135/2001 zo dňa 14. 2. 2001 a v zmysle Pokynov pre hospodárenie s finančnými prostriedkami realizácie programu ISPA (čl. 17,odsek 5) schválených uznesením vlády SR č. 1114/2001 zo dňa 28. 11. 2001.

Cieľom predkladaného materiálu je informovať vládu SR o zámere predložiť Európskej komisii žiadosť o financovanie z ISPA a o potrebách národného spolufinancovania pre uvedený projekt.

Štandardná žiadosť o financovanie z ISPA pre tento projekt bola podpredsedovi vlády pre európsku integráciu, ľudské práva a menšiny - Národnému koordinátorovi ISPA predložená ministrom životného prostredia dňa 17. apríla 2003. Projekt bol odsúhlasený Pracovnou skupinou ISPA v zmysle Koordinačnej smernice pre prípravu a realizáciu programu ISPA v SR (schválená uznesením vlády SR č. 739/2000 zo dňa 20. 9. 2000).

Žiadosť bola spracovaná odbornou pomocou v rámci kontraktu financovaného prostredníctvom finančného memoranda ISPA č. 2001SK16PPA001 “Odborná pomoc pre prípravu environmentálnych projektov”. Žiadosť o financovanie z ISPA je pripravená v štandardnej forme v anglickom jazyku tak, ako to vyžadujú pravidlá pre predkladanie žiadosti stanovené Nariadením Rady 1267/99 o vytvorení Nástroja pre štrukturálnu politiku v predvstupovom období (ISPA) a Koordinačnej smernice pre prípravu a realizáciu programu ISPA v SR. Súčasťou predmetnej žiadosti je štúdia uskutočniteľnosti, analýza nákladov a prínosov, finančná analýza a ekonomická analýza, finančný plán a podporná dokumentácia podávajúca informácie o konečnom príjemcovi pomoci.

Predmetná žiadosť o financovanie z ISPA bude v zmysle Koordinačnej smernice pre prípravu a realizáciu programu ISPA v SR predložená  Národným koordinátorom ISPA odborným zložkám Generálneho riaditeľstva Európskej komisie pre regionálnu politiku.

Finančné memorandum pre uvedený projekt bude pripravené v spolupráci s Európskou komisiou po odsúhlasení projektu Riadiacim výborom ISPA. Riadiaci výbor ISPA je tvorený zástupcami členských štátov EÚ a svoju činnosť vykonáva v zmysle nariadenia ES 1267/99 o vytvorení Nástroja pre štrukturálnu politiku v predvstupovom období (ISPA).

Európska komisia má vyhradené právo rozhodnúť o výške finančného príspevku z ISPA pre financovanie projektu. V prípade zníženia výšky spolufinancovania z ISPA bude potrebné zvýšiť účasť národného spolufinancovania pre projekt. 

Finančné memorandum pre projekt, v ktorom budú určené konečné objemy spolufinancovania projektu z ISPA a národných zdrojov, bude pred jeho podpisom za slovenskú stranu predložené na schválenie vláde SR v zmysle uznesenia vlády SR č.600/2000.